Elekter: 220 V. Stepslid on Euroopa pistikutele üldiselt sobilikud.    Raha ja krediitkaardid: India ruupia (INR) jaguneb 10-ks paise'ks. 1 EEK= 3,62 INR, 1 EUR= u 56,7 INR (juuli 2010). Eestis ruupiaid vahetada ei ole võimalik. VISA krediitkaardiga saab maksta enamikes hotellides ja mõningates kauplustes. Osades kauplustes saab maksta ka muude krediitkaartidega. VISA Electroniga saab pangaautomaadist sularaha välja võtta, maksta saab sellega vaid üksikutes suuremates kauplustes. Kuivõrd pankades võtab asjaajamine enamasti kaua aega, siis raha on hõlpsam vahetada hotelli vastuvõtus. Kurss on küll veidi kehvem kui pangas. Rahavahetuses küsitakse väljastatava tšeki tarvis passiandmeid. Tšekk tuleks alles hoida, sest kui ruupiad jääb järgi, siis saab tšeki alusel need lennujaama vahetuspunktis eurodeks tagasi vahetada. Pangas raha vahetades soovitame küsida väiksemaid kupüüre, sest kohalikel teenindajatel napib tihti vahetusraha.    Jootraha  Restoranides on kombeks jätta u 10% ulatuses jootraha. Väikest meelehead ootavad ka hotelli pakikandjad, toateenijad ning ekskursioonide ajal bussijuhid. Lennujaamas pakikandja teenuseid kasutades, tuleks maksta kuni 50 ruupiat.    Helistamine  Kohalikele numbritele  helistades tuleb ette valida 0832. Mobiililt Eestisse helistamine maksab sõltuvalt operaatorist u 35 EEK/min, vastuvõetav kõne u 50 EEK/min, kõne kohalikule numbrile u 7 EEK/min, sõnumi saatmine u 7 EEK. Indias on hulgaliselt nn Pay Phone kontoreid (märgistatud lühenditega ISD või STD), kust saab välismaale helistada. Need on avatud iga päev 08.00-21:00. Hotellis tuleb kaugekõned ette tellida, hind on mitu korda kallim kui Pay Phone punktidest helistades. Kohapeal võib osta kohaliku mobiiltelefoni kõnekaardi (Idea,  Airtel, Vodaphone), millelt ka Euroopasse helistamine on palju soodsam kui Eesti mobiililt. Kõnekaarti ostes peab kaasas olema koopia passist, viisast ja 1 passipilt.    Tervishoid ja vaktsineerimine  India kraanivesi ei ole joogikõlbulik. Ka hambaid tuleks pesta kraaniveega. Pudelivett ostes peaks kontrollima, et pudel on suletud tehase pitseeringuga. Kohvikutes ja baarides tehakse jääkuubikuid enamasti kraaniveest, seega jääga jooke osta ei tasu. Kindlasti tuleks  vormistada tervisekindlustus. Mõnedes Põhja-Goa haiglates aktsepteeritakse Euroopa tervisekindlustusi. Juhul kui haigla kindlustust ei aktsepteeri, siis saab Eestisse tagasi pöördudes arstiabile kulutatud summa tšekkide alusel kindlustusest tagasi. Vajaduse korral saab arsti kutsuda ka hotelli. Visiiditasu on u 1000 INR. Lisaks päikesekaitsekreemile tasuks reisile kaasa võtta sääsetõrjevahendid ning kõhuhädade ennetamiseks piimhappebaktereid sisaldavaid medikamente. Kerged kõhuhädad on Indias kerged tulema.  Terviseamet soovitab vaktsineerida A-hepatiidi, kõhutüüfuse ja lastehalvatuse vastu. Lisainfot vt. www.terviseamet.ee.    Viisa  India viisa vormistatakse Helsingi India saatkonnas. Vajalikud dokumendid on ankeet, 1 värviline passipilt ja pass. Pass peab kehtima 6 kuud peale maalt lahkumist. Tähtis on jälgida, et pass on täiesti terve. Isegi väikese kahjustuse korral võidakse viisat mitte väljastada või maale mitte lasta. Alla 15-aastased  lapsed märgitakse vanema viisaankeeti ning lisatakse sinna ka lapse pilt. Viisa saab kätte umbes 1 nädala jooksul. Eesti passiga reisijatele väljastatakse mitmekordse sisenemisega viisa kuni 6-ks kuuks, punase vene passi ja halli passiga reisijatele ühekordse sisenemisega viisa kuni 1-ks kuuks. Eesti passis oleva kehtiva viisaga saab Indiasse tagasi minna alles 2 kuud pärast eelmist külastust.     Keel  Indias on 18 ametlikku keelt, lisaks nendele sadu erinevaid dialekte ja  murdeid. Enimkõneldavateks keelteks on hindi keel, mida emakeelena räägib u 41% riigi elanikkonnast ning inglise keel.    Turvalisus  India on suhteliselt turvaline maa, kuid üksi näiteks vaeste linnaosades jalutada ei soovitata. Samuti peaks ettevaatlik olema turgudel, turismiobjektide juures ning rongijaamades, kus oht varguste ohvriks sattuda on suurem.    Transport  India teed ei ole eriti heas korras, seega kilomeetritelt lühikese vahemaa  läbimine võib võtta päris palju aega. India liiklust iseloomustab kõige paremini väljend organiseeritud kaos. Tundub justkui põrkaksid inimesed, loomad ja sõidukid kohe-kohe kokku, aga tänu kohalike tähelepanelikkusele seda enamasti siiski ei juhtu. Tänaval heljuvatest veidratest aroomidest ja miljöö värvikirevusest põimub kindlasti põnev ja meelejääv elamus. Ise autot rentida ei ole mõtet, sest kohalikud liiklusolud on eurooplase jaoks üsna raskesti mõistetavad.      Pildistamine  Kohalikud lasevad end meelsasti pildistada, kuid ootavad selle eest enamasti ka tasu. Kuivõrd Goa lennujaam on ka sõjaväe lennuväli, siis on pildistamine ja filmimine siin keelatud.